《送编修刘可大还广东省母》
明代·程敏政

慈母年高雪满簪，綵衣归侍促归骖。鸾封特降云霞烂，鹤酝遥分雨露覃。

东莞寿徵占婺女，北堂花事到宜男。词林孝义如君少，几日恩光过岭南。

作者简介：（1445—1499）明徽州府休宁人，字克勤。程信子。成化二年进士。授编修，历左谕德，以学问该博著称。弘治中官至礼部右侍郎兼侍读学士。见唐寅乡试卷，激赏之。十二年，主持会试，以试题外泄，被劾为通关节于唐寅等，下狱。寻勒致仕卒。有《新安文献志》、《明文衡》、《篁墩集》。